**Likumprojekta**

**"Grozījumi likumā "Par Latvijas Banku""**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts "Grozījumi likumā "Par Latvijas Banku"" (turpmāk – likumprojekts) tika izstrādāts pēc Latvijas Bankas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šis likumprojekts izstrādāts, lai:  1) nostiprinātu ārējā normatīvajā aktā Latvijas Bankas Aizsardzības pārvaldes (turpmāk arī – Aizsardzības pārvalde) pamatuzdevumus un tiesības;  2) noteiktu likumā minimālās prasības, kādām jāatbilst Aizsardzības pārvaldes darbiniekam;  3) noteiktu Aizsardzības pārvaldes pamatuzdevumiem, darbības specifikai un risku profilam atbilstošus ieroču un speciālo līdzekļu izmantošanas un pielietošanas nosacījumus.  Aizsardzības pārvalde ir bruņota Latvijas Bankas struktūrvienība, kura nodrošina Latvijas Bankas objektu aizsardzību pret fiziskiem apdraudējumiem un ar Latvijas Bankas objektu fizisko drošību saistīto risku analīzi un drošības pasākumu īstenošanu.  Aizsardzības pārvalde šobrīd ir reģistrēta un darbojas kā iekšējās drošības dienests atbilstoši Apsardzes darbības likumam, taču Aizsardzības pārvaldes loma un darbības specifika pārsniedz Apsardzes darbības likumā regulētā iekšējās drošības dienesta funkcijas. Aizsardzības pārvaldes darbība ir regulēta arī citos ārējos normatīvajos aktos, kuri tai cita starpā nosaka izņēmuma tiesības ieroču un speciālo līdzekļu aprites jomā, kā arī īpašu statusu valsts aizsardzības jomā. Aizsardzības pārvalde pēc būtības ir pieskaitāma valsts aizsardzības sektoram, jo saskaņā ar Nacionālo bruņoto spēku likuma 3. panta trešo daļu kara laikā vai izņēmuma stāvoklī Aizsardzības pārvalde tiek iekļauta Nacionālo bruņoto spēku sastāvā. Atbilstoši ar Saeimas 2012. gada 10. maija lēmumu "Par Valsts aizsardzības koncepcijas apstiprināšanu" apstiprinātās Valsts aizsardzības koncepcijas 28. punktam miera laikā Nacionālie bruņotie spēki, Aizsardzības pārvalde un Valsts robežsardze plāno savstarpējo savietojamību (bruņojuma, ekipējuma un sakaru nodrošināšanas jomā, kā arī apmācību jomā) un koordinē sadarbības mehānismus krīzes situācijām. Savukārt Ieroču un speciālo līdzekļu aprites likuma 10. panta otrā daļa cita starpā nosaka, ka uz Aizsardzības pārvaldi neattiecas Ieroču un speciālo līdzekļu aprites likuma 9. panta trešajā daļā minētie ieroču, to sastāvdaļu, munīcijas un speciālo līdzekļu (izņemot koncentrētas virzītas enerģijas ieročus) iegādāšanās, glabāšanas, nēsāšanas, realizēšanas, izmantošanas un pielietošanas aizliegumi. Līdz ar to uz Aizsardzības pārvaldi neattiecas arī Ieroču un speciālo līdzekļu aprites likuma 9. panta trešās daļas 2. punktā minētais aizliegums iegādāties, glabāt, nēsāt, realizēt, izmantot un pielietot A kategorijas ieročus, to munīciju un sastāvdaļas.  No citām aizsardzības sektoram piederīgajām struktūrām Aizsardzības pārvalde atšķiras ar to, ka tai miera laikā ir specifiska pakļautības forma un uzdevums, proti, tā ir Latvijas Bankas struktūrvienība, kuras pamatuzdevumi ir nodrošināt Latvijas Bankas objektu aizsardzību pret fiziskiem apdraudējumiem un veikt ar Latvijas Bankas objektu fizisko drošību saistīto risku analīzi un drošības pasākumu īstenošanu. Lai nodrošinātu Aizsardzības pārvaldes gatavību jebkurā brīdī iekļauties Nacionālo bruņoto spēku sastāvā, Aizsardzības pārvaldes darbinieki tiek sagatavoti un apmācīti līdzvērtīgi profesionālā militārā dienesta prasībām, tādējādi pārsniedzot apsardzes darbiniekam nepieciešamo prasmju līmeni. Aizsardzības pārvaldes pamatuzdevumu izpildi raksturo ļoti augsts riska un atbildības līmenis, jo to izpildes ietvaros ir jānodrošina liela apjoma naudas pārvadājumu un kritiskās infrastruktūras statusā esošu objektu aizsardzība.  Likumprojekts paredz Aizsardzības pārvaldes pamatuzdevumus un tiesības nostiprināt ārējā normatīvajā aktā – likumā "Par Latvijas Banku". Šobrīd Aizsardzības pārvalde ir vienīgā Ieroču un speciālo līdzekļu aprites likuma 10. panta otrajā daļā un 25. panta otrajā daļā minētā iestāde (tās struktūrvienība), kurai ar likumu ir piešķirtas speciālas izņēmuma tiesības ieroču un speciālo līdzekļu aprites jomā, kā arī īpašs statuss valsts aizsardzības jomā, bet nav izdots speciāls ārējais normatīvais akts, kurš noteiktu tās pamatuzdevumus un ar to izpildi saistīto tiesību apjomu. Aizsardzības pārvaldes pamatuzdevumus un tiesības nostiprinot ārējā normatīvajā aktā, t.sk. nepārprotami nosakot, ka Latvijas Bankai tās Aizsardzības pārvaldes pamatuzdevumu veikšanas nodrošināšanai ir tiesības iegādāties, glabāt, realizēt un savā darbībā izmantot ieročus, to munīciju un speciālos līdzekļus, tiks nodrošināta juridiskā noteiktība saistībā ar Aizsardzības pārvaldes tiesību apjomu Ieroču un speciālo līdzekļu aprites likuma regulējuma kontekstā. Virknē Ieroču un speciālo līdzekļu aprites likuma normu tiek lietots formulējums "valsts un pašvaldību iestādēm, kurām tiesības iegādāties, glabāt un savā darbībā izmantot šaujamieročus piešķirtas saskaņā ar likumu", kurš pēc likumprojekta pieņemšanas būs viennozīmīgi attiecināms arī uz Aizsardzības pārvaldi. Ja likumprojektā paredzētais regulējums netiek pieņemts, tad attiecībā uz Aizsardzības pārvaldes darbību netiek novērsts Ieroču un speciālo līdzekļu aprites likuma 11. panta pirmajā daļā un 18. panta pirmās daļas 1. punktā lietotā formulējuma "valsts un pašvaldību iestādēm, kurām tiesības iegādāties, glabāt un savā darbībā izmantot šaujamieročus piešķirtas saskaņā ar likumu" interpretācijas risks. Atbilstoši vienai no interpretācijām minētais formulējums nav attiecināms uz Aizsardzības pārvaldi, kā rezultātā var tikt apšaubītas Aizsardzības pārvaldes tiesības iegādāties, glabāt un savā darbībā izmantot šaujamieročus, lielas enerģijas pneimatiskos ieročus un to munīciju bez Valsts policijas atļaujas.  Ieroču un speciālo līdzekļu aprites likuma 25. panta otrā daļa nosaka, ka Iekšlietu ministrijas sistēmas iestāžu, valsts drošības iestāžu, Nacionālo bruņoto spēku, Rekrutēšanas un jaunsardzes centra, Latvijas Bankas Aizsardzības pārvaldes, Valsts ieņēmumu dienesta, Ieslodzījuma vietu pārvaldes, Korupcijas novēršanas un apkarošanas biroja, ostas policijas un pašvaldības policijas īpašumā (valdījumā) esošo ieroču un speciālo līdzekļu glabāšanas, nēsāšanas, izmantošanas un pielietošanas kārtību nosaka šo institūciju darbību reglamentējoši normatīvie akti, bet kārtību, kādā minētās institūcijas iegādājas un realizē ieročus, munīciju un speciālos līdzekļus, nosaka Ministru kabinets. Kārtībā, kādā Aizsardzības pārvalde iegādājas un realizē ieročus, munīciju un speciālos līdzekļus, ir noteikta Ministru kabineta 2016. gada 23. februāra noteikumos Nr. 109 "Kārtība, kādā valsts un pašvaldību iestādes iegādājas un realizē ieročus, munīciju un speciālos līdzekļus", savukārt Aizsardzības pārvaldes rīcībā esošo ieroču un speciālo līdzekļu glabāšanas, nēsāšanas, izmantošanas un pielietošanas kārtība šobrīd ir noteikta Latvijas Bankas iekšējos normatīvajos aktos. Likumprojektā ietvertais likuma 42.2 panta otrās daļas regulējums ir nepieciešams, lai nodrošinātu juridisko noteiktību kontekstā ar Ieroču un speciālo līdzekļu aprites likuma 25. panta otrās daļas regulējumu, t.i., lai būtu viennozīmīgi saprotams:  1) kuri ieroču un speciālo līdzekļu glabāšanas, nēsāšanas, izmantošanas un pielietošanas kārtības jautājumi tiks noteikti likumā "Par Latvijas Banku", bet kuri – Latvijas Bankas padomes noteikumos;  2) ka Ieroču un speciālo līdzekļu aprites likuma 25. panta otrajā daļā minētais jēdziens "institūciju darbību reglamentējoši normatīvie akti" Latvijas Bankas gadījumā aptvers gan likumu "Par Latvijas Banku", gan likumprojektā minētos Latvijas Bankas padomes noteikumus.  Papildus likumprojektā minētajiem pamatuzdevumiem Aizsardzības pārvalde veic arī citus uzdevumus, kuri tai noteikti Latvijas Bankas iekšējos normatīvajos aktos un kuru veikšanai nav nepieciešams izmantot likumprojektā paredzētās Aizsardzības pārvaldes un tās darbinieka tiesības (piemēram, ugunsdrošības prasību ievērošanas kontrole).  Likumprojekts paredz noteikt likumā "Par Latvijas Banku" minimālās prasības, kādām jāatbilst Aizsardzības pārvaldes darbiniekam. Tā kā dažādu Aizsardzības pārvaldes darbinieku amatu pienākumi savstarpēji atšķiras, kā arī, lai nodrošinātu iespēju nepieciešamības gadījumā konkrētam amatam izvirzāmās prasības paplašināt vai precizēt, likumprojekts aptver tikai minimālās prasības, kādas izvirzāmas ikvienam Aizsardzības pārvaldes darbiniekam.  Likumprojekta mērķis ir noteikt tādu Aizsardzības pārvaldes darbiniekam izvirzāmo minimālo prasību līmeni, kas mazina drošības riskus, kas saistīti ar Aizsardzības pārvaldē nodarbināmo personu uzticamību un iespējamo agrāko kriminālo vai administratīvo sodāmību, un ir pietuvināts militārā dienesta prasību līmenim, tādējādi arī nodrošinot Aizsardzības pārvaldes gatavību iekļauties Nacionālajos bruņotajos spēkos kara laikā vai izņēmuma stāvoklī. Likumprojektā ietvertā likuma 42.3 panta 1. punktā paredzētā Aizsardzības pārvaldes darbiniekam izvirzāmā prasība "ir Latvijas Republikas pilsonis" noteikta ņemot vērā to, ka kara laikā vai izņēmuma stāvoklī Aizsardzības pārvalde tiek iekļauta Nacionālo bruņoto spēku sastāvā, kurā atbilstoši Militārā dienesta likumam var dienēt tikai Latvijas Republikas pilsonis. Likumprojektā ietvertajā likuma 42.3 panta 2., 3. un 4. punktā paredzētās Aizsardzības pārvaldes darbiniekam izvirzāmās minimālās prasības ir noteiktas samērīgi Aizsardzības pārvaldes darbinieka veicamo pienākumu raksturam un atbildības līmenim, ņemot vērā dažādu citu sfēru (t.sk. militārā dienesta un iekšējo drošības dienestu) regulējuma piemērus un iespējamos drošības riskus, kādi izriet no liela apjoma naudas pārvadājumu veikšanas un objektu, kuriem piešķirts kritiskās infrastruktūras objekta statuss, aizsardzības nodrošināšanas. Papildus likumprojektā ietvertā likuma 42.3 pantā paredzētajām prasībām uz jebkuru Aizsardzības pārvaldes darbinieku, kuram izsniedzams nēsāšanai dienesta ierocis, ir attiecināmas arī Ieroču un speciālo līdzekļu aprites likuma 17. pantā noteiktās prasības.  Likumprojektā paredzēts, ka Latvijas Bankai ir tiesības pieprasīt no Sodu reģistra, Ieroču reģistra, Valsts policijas, prokuratūras un valsts drošības iestādēm ziņas, kas nepieciešamas, lai pārbaudītu fiziskās personas atbilstību likumprojektā ietvertā likuma 42.3 panta 2., 3. un 4. punktā noteiktajām prasībām un ieroču apriti regulējošajos normatīvajos aktos noteiktajiem ierobežojumiem, kas jāievēro, izsniedzot fiziskajai personai šaujamieroču vai lielas enerģijas pneimatisko ieroču glabāšanas vai nēsāšanas atļauju. Ierobežojumus, kas jāievēro, izsniedzot fiziskajai personai šaujamieroču vai lielas enerģijas pneimatisko ieroču glabāšanas vai nēsāšanas atļauju, nosaka Ieroču un speciālo līdzekļu aprites likuma 17. pants. Ja likumprojektā paredzētais regulējums netiek pieņemts, tad Latvijas Bankai joprojām būs ierobežotas iespējas operatīvi un bez pašu Aizsardzības pārvaldes darbinieku starpniecības saņemt aktuālākās ziņas no Sodu reģistra, Ieroču reģistra, Valsts policijas, prokuratūras un valsts drošības iestādēm par Aizsardzības pārvaldes darbinieku (vai kandidātu) atbilstību Ieroču un speciālo līdzekļu aprites likuma 17.pantā minētajiem šaujamieroču vai lielas enerģijas pneimatisko ieroču glabāšanas un nēsāšanas atļauju izsniegšanas ierobežojumiem, kā rezultātā var izveidoties situācija, kad Latvijas Banka laicīgi neuzzina par Aizsardzības pārvaldes darbinieka faktisko neatbilstību likumā minētajiem ieroču glabāšanas un nēsāšanas atļauju izsniegšanas nosacījumiem.  Likumprojekts paredz noteikt Aizsardzības pārvaldes pamatuzdevumiem, darbības specifikai un mūsdienu situācijai atbilstošam risku profilam piemērotus ieroču un speciālo līdzekļu izmantošanas un pielietošanas nosacījumus un kārtību. Apsardzes darbības likumā iekšējās drošības dienestam noteiktie ieroču un speciālo līdzekļu izmantošanas un pielietošanas nosacījumi un kārtība nav atbilstoši Aizsardzības pārvaldes darbības specifikai un ar citiem likumiem piešķirto tiesību un pienākumu apjomam. Apsardzes darbības likuma  21. pants neparedz A kategorijas ieroču izmantošanu un paredz tikai dažus speciālo līdzekļu veidus, kādus iekšējās drošības dienests var izmantot apsardzes darbības veikšanai. Savukārt saskaņā ar Ieroču un speciālo līdzekļu aprites likuma 10. panta otro daļu Aizsardzības pārvaldei piešķirtas tiesības savā darbībā izmantot arī A kategorijas ieročus, tādējādi nodrošinot arī Aizsardzības pārvaldes gatavību iekļauties Nacionālajos bruņotajos spēkos kara laikā vai izņēmuma stāvoklī. Likumprojekts paredz juridisko noteiktību attiecībā uz ieroču un speciālo līdzekļu izmantošanas un pielietošanas regulējumu.  Likumprojektā ietvertā likuma 42.5 panta pirmās daļas 4. punkts cita starpā dod tiesības Aizsardzības pārvaldes darbiniekam, pildot darba pienākumus, kā galējo līdzekli pielietot dienesta šaujamieroci, lai apturētu transportlīdzekli, nodarot tam bojājumus, ja tā vadītājs ar savu rīcību rada reālus draudus Latvijas Bankas objektam un ja nav citas iespējas to apturēt. Apsardzes darbības likums iekšējam drošības dienesta darbiniekam šādas tiesības neparedz, tādējādi nenodrošinot Aizsardzības pārvaldei pilnvērtīgas tiesības aizsargāt Latvijas Bankas objektus (piemēram, situācijā, kad transportlīdzeklis tiek izmantots kā uzbrukuma līdzeklis naudas pārvadājumam vai kā uzbrukuma līdzeklis, ar kuru tiek veikta ielaušanās Latvijas Bankas teritorijā vai ēkā).  Likumprojektā termins "šaujamieroča pielietošana" tiek lietots Ieroču un speciālo līdzekļu aprites likuma 30. panta pirmās daļas izpratnē. Ar terminu "ievērojams mantiskais zaudējums" likumprojektā tiek saprasts tāds mantiskais zaudējums, kas nodarījuma izdarīšanas brīdī pārsniedz piecu tai laikā Latvijas Republikā noteikto minimālo mēnešalgu kopsummu.  Savu funkciju izpildes ietvaros Latvijas Banka atsevišķos gadījumos (piemēram, atbilstoši Eiropas Centrālo banku sistēmas vai Eiropas Centrālās bankas tiesību aktos noteiktajam vai centrālo banku savstarpējās sadarbības ietvaros) nodrošina arī citām centrālajām bankām piederošās naudas pārvadājumu nodrošināšanu vai citu centrālo banku organizēto naudas pārvadājumu pavadīšanu. Līdz ar to likumprojektā lietotais vārdojums "Latvijas Bankas veiktos naudas pārvadājumus" aptver gan pašas Latvijas Bankas naudas pārvadājumu nodrošināšanu, gan Latvijas Bankas veikto citu centrālo banku naudas pārvadājumu nodrošināšanu vai pavadīšanu.  Uz likumprojektā noteiktajiem ieroču un speciālo līdzekļu izmantošanas un pielietošanas nosacījumiem ir attiecināms arī aizliegums pārkāpt nepieciešamās aizstāvēšanās robežas un radīt personai kaitējumu, kas acīmredzami neatbilst nodarījuma, nepakļaušanās vai pretošanās raksturam, un šāds aizliegums paredzēts Krimināllikumā.  Pēc likumprojekta "Grozījums Apsardzes darbības likumā" (izsludināts 2016.gada 5.maija Valsts sekretāru sanāksmē (prot. Nr. 18 8. § (VSS-389)), kurš tiek virzīts vienlaikus ar šo likumprojektu, pieņemšanas, bet ne vēlāk kā likuma spēkā stāšanās dienā, Latvijas Banka nodos Valsts policijai Aizsardzības pārvaldei izsniegtās iekšējās drošības dienesta reģistrācijas apliecības un Valsts policija veiks attiecīgas izmaiņas tās administrētajā licenču un sertifikātu reģistrā, tādējādi izbeidzot Aizsardzības pārvaldes kā iekšējās drošības dienesta darbību. |
| 3. | Projekta izstrādē iesaistītās institūcijas | Par likumprojekta izstrādi atbildīgā institūcija ir Finanšu ministrija un Latvijas Banka. Likumprojekta izstrādes laikā Latvijas Banka ir veikusi neformālas konsultācijas ar Iekšlietu ministrijas un Valsts policijas amatpersonām. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Jautājumam nav tiešas ietekmes uz sabiedrību kopumā. Jautājums saistīts ar Latvijas Bankas funkciju izpildi. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta pieņemšana neatstāj ietekmi uz tautsaimniecību un administratīvo slogu. |
| 3. | Administratīvo izmaksu monetārs novērtējums | Nav attiecināms. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar*. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Vienlaikus nepieciešams veikt grozījumu Apsardzes darbības likuma 2.panta trešās daļas 1.punktā (likumprojekts "Grozījums Apsardzes darbības likumā" izsludināts 2016.gada 5.maija Valsts sekretāru sanāksmē (prot. Nr. 18 8. § (VSS-389)), nosakot, ka Apsardzes darbības likums neattiecas uz Aizsardzības pārvaldi, jo tās darbību nosaka speciāls likums (likums "Par Latvijas Banku").  Līdz likumprojektā paredzētajai likuma spēkā stāšanās dienai nepieciešams izdot likumprojektā ietvertā likuma 42.2 panta otrajā daļā minētos Latvijas Bankas iekšējos normatīvos aktus (Latvijas Bankas padomes noteikumus), ar kuriem tiks:  1) noteikta Latvijas Bankas Aizsardzības pārvaldes valdījumā esošo ieroču un speciālo līdzekļu glabāšanas, nēsāšanas, izmantošanas un pielietošanas kārtība;  2) noteikti speciālo līdzekļu veidi, kurus ir tiesīgs lietot Latvijas Bankas Aizsardzības pārvaldes darbinieks, pildot darba pienākumus. |
| 2. | Atbildīgā institūcija | Finanšu ministrija un Latvijas Banka. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Uzziņa par likumprojektu 2016.gada 14.aprīlī tika publicēta Finanšu ministrijas mājas lapā, sadaļā "Sabiedrības līdzdalība". |
| 2. | Sabiedrības līdzdalība projekta izstrādē | Likumprojekts tika izstrādāts sadarbībā ar Latvijas Banku. |
| 3. | Sabiedrības līdzdalības rezultāti | Sabiedrības līdzdalības un komunikācijas aktivitāšu laikā netika saņemti komentāri vai iebildumi. |
| 4. | Cita informācija | Sabiedrība pēc normatīvā akta pieņemšanas tiks informēta ar publikāciju laikrakstā "Latvijas Vēstnesis" un bezmaksas normatīvo aktu datu bāzē www.likumi.lv.  Likums tiks ievietots arī Latvijas Bankas interneta vietnē. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Likumprojekta izpildi nodrošinās Latvijas Banka. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likuma izpildes nodrošināšana tiks veikta esošo funkciju ietvaros. Jaunas institūcijas netiek veidotas. Netiek paredzēta esošo institūciju likvidācija vai reorganizācija. |
| 3. | Cita informācija | Nav. |

Finanšu ministre D. Reizniece-Ozola

27.06.2016 17:36

2287

Buse

67095535, Dina.Buse@fm.gov.lv